ക്ളബ്ഹൗസ് ഇനി 13 പുതിയ ഭാഷകളില്, ശ്രദ്ധേയമായി പുത്തന് ആപ്പ് ഐക്കണും 13 പുതിയ ഭാഷകള് ഉള്പ്പെടുത്തി പുതിയ അപ്ഡേറ്റുമായി ക്ളബ്ഹൗസ്. ഹിന്ദി, കന്നഡ, മലയാളം, തമിഴ്, തെലുങ്ക്, ഫ്രഞ്ച്, ജര്മ്മന്, ഇന്തോനേഷ്യന്, ജാപ്പനീസ്, കൊറിയന്, ഇറ്റാലിയന്, പോര്ച്ചുഗീസ്, സ്പാനിഷ് എന്നീ ഭാഷകള് അവതരിപ്പിച്ചാണ് ക്ളബ് ഹൗസിന്റെ പുത്തന് അപ്ഡേറ്റ്. നിലവിലെ അപ്ഡേറ്റ് ആന്ഡ്രോയ്ഡ് യൂസേഴ്സിനു മാത്രമാണ് ലഭ്യമാക്കിയിട്ടുള്ളത്. സംഗീതജ്ഞനായ അനിരുദ്ധ് ദേശ്മുഖിനെ മോഡലാക്കി പുത്തന് ആപ്പ് ഐക്കണും ക്ളബ്ഹൗസ് പ്രഖ്യാപിച്ചിട്ടുണ്ട്. ഒരു കോണ്ഫറന്സിന് തുല്യമായ കേള്വിയെ ആസ്പദമാക്കിയുള്ള സമൂഹമാദ്ധ്യമ പ്ളാറ്റ്ഫോമാണ് ക്ളബ്ഹൗസ്. പൗള് ഡേവിസണ്, രോഹാന് സേത്ത് എന്നിവര് ചേര്ന്ന് മേയിലാണ് ക്ളബ്ഹൗസ് ആരംഭിച്ചത്. ഐ ഒ എസ് പ്ളാറ്റ്ഫോമില് മാത്രം അവതരിപ്പിച്ചിരുന്ന ക്ളബ്ഹൗസ് ക്രമേണ ആന്ഡ്രോയിഡ് പ്ളാറ്റ്ഫോമിലും ലഭ്യമാക്കിയതോടെയാണ് ഉപഭോക്താക്കള് വര്ദ്ധിച്ചത്. കൂടുതല് ഉപഭോക്താക്കളെ സ്വന്തമാക്കുക എന്ന ലക്ഷ്യത്തോടെയാണ് പുത്തന് ഫീച്ചറുകള് അവതരിപ്പിച്ചിരിക്കുന്നത്. വൈകാതെ തന്നെ പുത്തന് അപ്ഡേറ്റുകള് ഐ ഒ എസ് യൂസേഴ്സിലേയ്ക്കും എത്തിക്കുമെന്ന് ക്ളബ്ഹൗസ് വൃത്തങ്ങള് അറിയിച്ചു. ഇതുകൂടാതെ സംഭാഷണങ്ങള് റെക്കാഡ് ചെയ്യാനും, റിപ്ലേ ചെയ്യാനും, സമൂഹ മാദ്ധ്യമങ്ങളില് പങ്കുവയ്ക്കാന് 30സെക്കന്ഡ് ദൈര്ഘ്യമുള്ള ക്ളിപ്പുകള് ഡൗണ്ലോഡ് ചെയ്യാനുള്ള സൗകര്യവും ഉള്പ്പെടുത്തി പുത്തന് അപ്ഡേറ്റ് ഉടനുണ്ടാകുമെന്ന് ക്ളബ് ഹൗസ് വൃത്തങ്ങള് അറിയിച്ചു.